Nacalan satama Mosambikissa  
Nacalan satama MosambikissaNacalan  satamaNacalan sataman sijainti Mosambikissa, Intian valtameren länsiosassa.
**Nacalan satama** (port. *Porto de Nacala*; engl. *Port of Nacala*; LOCODE: MZ MNC) on Intian valtameren länsiosassa, Mosambikin Nampulan maakunnassa itäisen Afrikan suurimman luonnonsataman Bengonlahden (Baia de Bengo) rannalla toimiva kauppasatama. Satama ja Nacalan kaupunki sijaitsee tämän lahden itärannalla. Nacalan satama kuuluu Mosambikin suurimpiin satamiin.

Nacala on yksi maan Mosambikin muutamasta syväsatamasta, jotka kansallisen merkityksensä ohella tuovat osaltaan elintärkeää kauppatietä kuudelle Afrikan sisämaavaltiolle. Nacalan satama (Nacalan liikenneväylä) tarjoaa reitin erityisesti Malawin ja Sambian rahtiliikenteelle. Tämä liikenneväylän yhteyteen rakennettiin 2010-luvulla hiilisatama Nacala-a-Velhan kaupunkiin Bengonlahden länsirannalle. Sinne johtaa Teten maakunnan Moatizen piirissä sijaitsevilta brasilialaisen kaivosjätti Valen hiilikaivoksilta osin uudisrakennettu 912 kilometriä pitkä 1 067 mm raideleveyden rautatie Malawin kautta. Vuonna 2012 alkaneen Nacalan liikenneväylähankeen kustannuksiksi arvioitiin noin 4,5 miljardia dollaria. Kaivosyhtiö Vale aloitti hiilijunaliikenteen Nacala-a-Velhaan tammikuussa 2016. Vuonna 2017 kaivosyhtiö Vale kertoi ohjaavansa kaikki aiemmin Beiran sataman suuntautuneet hiilikuljetuksensa Nacala-a-Velhan hiiliterminaaliin. Eräänä syynä oli Nacalan luonnonsataman syvyys, joka salli syväykseltään suurempien irtolastialusten käytön hiilikuljetuksiin kuin mikä oli mahdollista Beiran satamassa. Kuljetuspaikan muutos puolitti Beiran sataman rahtimäärän. Nacala-a-Velhan hiiliterminaali nousi samalla rahtimäärältään muuta Nacalan satamaa suuremmaksi satamaterminaaliksi. 

Vuoden 2023 ensimmäisen puolivuotiskauden aikana Nacala-a-Venhan hiiliterminaalin kautta kulkenut rahtimäärä nousi 6,1 miljoonaan tonniin, joka oli yli 55 prosenttia edellisvuoden vastaavaa ajankohtaa korkeampi lukema. Saman puolivuotisjakson aikaan Nacalan muun sataman kautta kulkenut rahtimäärä nousi vain 1,4 miljoonaan tonniin. Vuonna 2022 Nacalan satama kirjasi yhteensä 2,74 miljoonaa rahtitonnia. Aluskäyntejä vuonna 2022 oli 261 ja kontteja käsiteltiin 66 588, jotka luvut olivat edellisvuotta pienempiä.

Loppuvuodesta 2022 Nacalan satama ilmoitti suunnittelevansa konttikapasiteettinsa nostamista 100 000 TEU:sta 252 000 TEU:hun.

* Nacalan käytävän keskeisimmät rautatieyhteydet.Nacalan käytävän keskeisimmät rautatieyhteydet.
* Nacalan satama on oleellinen osa Nacala Porton satamakaupunkia. Nacalan satama on oleellinen osa Nacala Porton satamakaupunkia.

Lähteet
-------

1. ↑  United Nations Code for Trade and Transport Locations (UN/LOCODE) (YK:n koodi kauppa- ja liikennepaikoille (UN/LOCODE)) unece.org. Viitattu 6.10.2023. (englanniksi)
2. ↑  Transportation *Mozambique - Country Commercial Guide*.  30.11.2022. U.S. Department of Commerce, trade.gov. Viitattu 6.10.2023. (englanniksi)
3. ↑  Rishab Joshi: 5 Major Ports in Mozambique *marineinsight.com*.  9.4.2022. Viitattu 6.10.2023. (englanniksi)
4. ↑  Porto de Nacala cfm.co.mz. Viitattu 6.10.2023. (englanniksi)
5. ↑  Os Nossos Portos - Brochura (pdf) (68,82 MB:n tiedosto, latautuminen voi kestää)  12.9.2019. cfm.co.mz. Viitattu 6.10.2023. (englanniksi)
6. ↑  The World Bank in Mozambique: Overview  2023. Washington, DC:  Maailmanpankki, worldbank.org. Viitattu 6.10.2023. (englanniksi)
7. ↑  Mozambique Coal Logistics: Nacala coal terminal to operate in full speed yet this month *mozambiqueminingpost.com*.  10.5.2017. Viitattu 6.10.2023. (englanniksi)
8. ↑  Nacala Corridor PTC to go live this year *Railway Gazette International, railwaygazette.com*.  29.9.2016. Viitattu 6.10.2023. (englanniksi)
9. ↑  Mozambique Logistics: Vale diverts its coal exports to Nacala-a-Velha terminal *mozambiqueminingpost.com*.  15.11.2017. Viitattu 6.10.2023. (englanniksi)
10. ↑  Mozambique Coal Logistics: As expected, Vale abandons the Sena line, focus on coal export via Nacala Corridor *mozambiqueminingpost.com*.  4.12.2017. Viitattu 6.10.2023. (englanniksi)
11. ↑  Volume of cargo handled in Mozambican ports increased by 18.6% in the first half of the year *mznews.co.mz*.  1.9.2023. Viitattu 6.10.2023. (englanniksi)
12. ↑  Mozambique - 2.1.3 Mozambique Port of Nacala WFP (World Food Programme) / Logistics Cluster, logcluster.org. Viitattu 6.10.2023. (englanniksi)
13. ↑  Mozambique: Port of Nacala plans to double cargo handling capacity *clubofmozambique.com*.  14.12.2022. Viitattu 6.10.2023. (englanniksi)